Ons werk & speel saam: bekende pare praat DEEL 1
JY LEES NOU Ons werk & speel saam: bekende pare praat DEEL 1
‘Ons kom mekaar halfpad tegemoet’ sê die akteurspaar Altus Theart en Zetske van Pletzen oor hul huwelik en hul saamwerkery.
‘Ons kom mekaar halfpad tegemoet’
Altus Theart en Zetske van Pletzen
Dié akteurspaar het in 2008 op die stel van die kykNET-dramareeks Kruispad ontmoet. Zetske, wat voorheen in 7de Laan te sien was, en Altus, bekend vir sy rol in Getroud met rugby, is in Januarie 2012 getroud. Sedertdien was hulle in twee kortfilms, twee musiekvideo’s en saam op die verhoog in The Queen Experience. Hulle skryf ook saam aan ’n fliek en werklikheidsreeks.
Party paartjies kan 24/7 in mekaar se geselskap wees en ander nie,” sê Zetske. “Ek en Altus kan dit maklik dag en nag doen. Saam werk is vir ons baie lekker.”
“Watter beter kollega kan jy hê as jou beste vriend?” vra Altus. “Maar ons het ook al lekker koppe gestamp!”
“Ja, ongelukkig stem kollegas nie altyd ooreen nie,” kamma-sug Zetske. “Jy moet leer om kritiek te aanvaar. Jy leer ook ’n ander kant, ’n professionele kant, van jouself en jou maat ken. Maar omdat ons in dieselfde bedryf werk, kan ons mekaar help met konstruktiewe kritiek.”
Genoeg ruimte en kommunikasie is vir hulle die sleutel.
“Julle moet mekaar nie versmoor nie, maar ondersteun en opbouend wees,” sê Zetske.
Altus meen dis gee en neem – hulle moet mekaar soms halfpad tegemoetkom. Vir Zetske is die grootste voordeel die ekstra tyd saam met haar man. “Ons staan saam vroeg op, kom saam laat tuis, toer saam en ontdek saam nuwe plekke. Dis nooit lekker om alleen vir werk te reis nie.”
“Vir my is die grootste bonus dat ons ons eie baas is,” sê Altus. “Ons voel in beheer van ons toekoms.”
Hul grootste uitdaging? Om die romanse lewendig te hou. “Ons moes leer om nie enige werk-kwessies met ons verhouding te laat inmeng nie. Al sien ons mekaar
heeldag, is dit steeds belangrik om tyd saam deur te bring en dinge te doen wat niks met werk te make het nie. Ons gaan op dates en besluit vooraf om nie oor werksake te praat nie,” sê Zetske.